CELEX: 32011D0387
Language: et
Date: 2011-06-28 00:00:00
Title: 2011/387/EL: Nõukogu otsus, 28. juuni 2011 , sõidukite registreerimisandmetega seotud automatiseeritud andmevahetuse alustamise kohta Sloveenias

1.7.2011   
            
            
               ET
            
            
               Euroopa Liidu Teataja
            
            
               L 173/9
            
         NÕUKOGU OTSUS,
   28. juuni 2011,
   sõidukite registreerimisandmetega seotud automatiseeritud andmevahetuse alustamise kohta Sloveenias
   (2011/387/EL)
   EUROOPA LIIDU NÕUKOGU,
   võttes arvesse nõukogu 23. juuni 2008. aasta otsust 2008/615/JSK piiriülese koostöö tõhustamise kohta, eelkõige seoses terrorismi- ja piiriülese kuritegevuse vastase võitlusega, (1) eelkõige selle artiklit 25,
   võttes arvesse nõukogu 23. juuni 2008. aasta otsust 2008/616/JSK, millega rakendatakse otsust 2008/615/JSK piiriülese koostöö tõhustamise kohta, eelkõige seoses terrorismi- ja piiriülese kuritegevuse vastase võitlusega, (2) eriti selle artiklit 20 ja lisa 4. peatükki,
   ning arvestades järgmist:
   
               (1)
            
            
               Vastavalt Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokollile üleminekusätete kohta säilib liidu institutsioonide, organite ja asutuste poolt Euroopa Liidu lepingu alusel enne Lissaboni lepingu jõustumist vastuvõetud õigusaktide õiguslik toime kuni asjaomaste õigusaktide kehtetuks tunnistamise, tühisuse tunnustamise või muutmiseni aluslepingute kohaldamisel.
            
         
               (2)
            
            
               Vastavalt sellele kohaldatakse otsuse 2008/615/JSK artiklit 25 ja nõukogu peab otsustama ühehäälselt, kas liikmesriigid on nimetatud otsuse 6. peatüki sätteid rakendanud.
            
         
               (3)
            
            
               Otsuse 2008/616/JSK artiklis 20 on sätestatud, et otsuse 2008/615/JSK artikli 25 lõikes 2 nimetatud otsused tuleb vastu võtta küsimustikul põhineva hindamisaruande alusel. Otsuse 2008/615/JSK 2. peatüki kohase automatiseeritud andmevahetuse osas peab hindamisaruanne põhinema hindamisvisiidil ja süsteemi katselisel kasutamisel.
            
         
               (4)
            
            
               Vastavalt otsuse 2008/616/JSK lisa 4. peatüki punktile 1.1 koostab asjaomane nõukogu töörühm automatiseeritud andmevahetust käsitleva küsimustiku ja niipea kui liikmesriik leiab, et tema puhul on täidetud vastavasse andmekategooriasse kuuluvate andmete vahetamise tingimused, täidab ta küsimustiku.
            
         
               (5)
            
            
               Sloveenia on täitnud andmekaitset käsitleva küsimustiku ja sõidukite registreerimisandmeid käsitleva küsimustiku.
            
         
               (6)
            
            
               Sloveenia on koos Madalmaadega süsteemi edukalt katseliselt kasutanud, et hinnata sõidukite registreerimisandmeid käsitleva küsimustiku tulemusi.
            
         
               (7)
            
            
               Sõidukite registreerimisandmeid käsitleva küsimustiku hindamiseks on Belgia-Madalmaade hindamisrühm teinud hindamisvisiidi Sloveeniasse ning koostanud hindamisvisiidi aruande ja edastanud selle asjaomasele nõukogu töörühmale.
            
         
               (8)
            
            
               Nõukogule on esitatud üldine hindamisaruanne, milles võetakse kokku sõidukite registreerimisandmeid käsitleva küsimustiku, hindamisvisiidi ja süsteemi katselise kasutamise tulemused,
            
         ON VASTU VÕTNUD KÄESOLEVA OTSUSE:
   Artikkel 1
   Sõidukite registreerimisandmete automatiseeritud otsinguks on Sloveenia Vabariik täielikult rakendanud otsuse 2008/615/JSK 6. peatüki andmekaitset käsitlevad üldsätted ja tal on õigus saada ja edastada isikuandmeid vastavalt nimetatud otsuse artiklile 12 alates käesoleva otsuse jõustumise kuupäevast.
   Artikkel 2
   Käesolev otsus jõustub selle vastuvõtmise päeval.
   
      Luxembourg, 28. juuni 2011
      
         
            Nõukogu nimel
         
         
            eesistuja
         
         FAZEKAS S.
      
   
   
      (1)  ELT L 210, 6.8.2008, lk 1.
   
      (2)  ELT L 210, 6.8.2008, lk 12.